Chris Rock, akademie reageer ná Oscars-klapChris Rock op die verhoog tydens die 94ste jaarlikse Oscars-geleentheid in die Dolby-teater in Hollywood, Kalifornië, op 27 Maart 2022. (Foto: Robyn Beck/AFP) Die komediant Chris Rock het sy eerste openbare verskyning gemaak sedert Will Smith hom Sondagaand tydens die Oscar-toekenningseremonie op die verhoog geklap het. Hy het tydens die laaste been van sy Amerikaanse toer in Boston aan aanhangers gesê hy “verwerk nog die gebeure”. Rock, wat met ŉ staande toejuiging deur aanhangers begroet is, het ook berigte deur die Amerikaanse media ontken wat aanvoer dat hy sedert die voorval met Smith gepraat het. Moontlike skorsing deur die akademie staar Smith (53) in die gesig nadat hy Rock geklap het oor ŉ grap wat dié oor sy vrou, Jada Pinkett Smith, gemaak het. Rock was op die verhoog om die beeldjie vir beste dokumentêr uit te deel. Hy het na Pinkett Smith, wat ŉ kaalkop het weens haar stryd met alopesie (ŉ immuunsiekte wat haarverlies tot gevolg het), gewys en ŉ grap gemaak oor die fliek G.I. Jane. Hoewel Smith eers gelag het, het Pinkett Smith se gesig boekdele gespreek en Smith het die verhoog betree om Rock aan te vat. Smith het hom ŉ harde klap deur die gesig gegee en weggestap, waarna hy weer vanuit sy sitplek uit die gehoor vir Rock geskree het: “Hou my vrou se naam uit jou f****n mond!” “Hoe was jul naweek?” het Rock grappenderwys aan die gehoor gevra tydens sy vertoning by die Wilbur-teater in Boston, voordat hy gesê het hy beplan nie om nou al die voorval in diepte te bespreek nie. Die 57-jarige akteur en komediant is tans in sy Ego Death-toer in die VSA te sien en het aan aanhangers gesê hy het “die vertoning geskryf voordat al dié nonsens plaasgevind het”, maar het belowe om die voorval in die toekoms te bespreek. Chris Rock en Will Smith op die verhoog tydens die 94ste jaarlikse Oscars-geleentheid in die Dolby-teater in Hollywood, Kalifornië, op 27 Maart 2022. Smith het vir Rock ‘n oorveeg gegee nadat dié ‘n grap oor sy vrou gemaak het. (Foto: Neilson Barnard/Getty Images North America/Getty Images via AFP) “Ek verwerk nog wat gebeur het, so ek sal in ŉ stadium daaroor moet praat. Dit sal ernstig en snaaks wees, maar vir eers gaan ek ŉ paar grappe vertel.” Hy het ook bewerings dat hy en Smith ná afloop van die toekenningsgeleentheid die lug gesuiwer het, ontken. Rock se kommentaar volg nadat die Academy of Motion Picture Arts and Sciences (Ampas) Woensdag gesê het Smith het geweier om die Oscar-toekenningseremonie te verlaat nadat hy Rock ten aanskoue van miljoene mense geklap het. Die akademie, wat dié gesogte goue beeldjies toeken, het volgens berigte met dissiplinêre optrede teen die superster, wat in flieks soos Ali, The pursuit of happyness en Bad boys gespeel het, begin. Hy het Sondagaand sy eerste Oscar-toekenning vir sy rol as Richard Williams, pa van die tennissterre Venus en Serena, in die fliek King Richard gewen. “Ons wil dit duidelik stel dat mnr. Smith gevra is om die seremonie te verlaat en geweier het. Ons erken ook dat ons die situasie anders moes hanteer,” lui ŉ verklaring deur die akademie. Die akademie gaan glo ŉ stemmery hou oor die stappe wat teen Smith gedoen moet word te midde van die aanranding wat wêreldwyd uitgesaai is. “Die raad van goewerneurs het vandag dissiplinêre stappe van stapel gestuur teen Will Smith vir die oortreding van die akademie se gedragskode, waaronder onvanpaste fisieke kontak, dreigende gedrag en die bedreiging van die akademie se integriteit.” Will Smith en sy vrou, Jada Pinkett Smith. (Foto: Facebook) Smith word 15 dae kennis gegee van ŉ stemmery oor sy oortredings en kan vooraf aangehoor word deur middel van ŉ geskrewe reaksie. By die volgende raadsvergadering op 18 April sal die akademie dissiplinêre stappe doen, wat skorsing tot gevolg kan hê. Die groep is onder hewige druk om op ŉ vanpaste wyse te reageer op die voorval, wat die dekking van die glansryke toekenningsgeleentheid oorheers het en die kollig weggelei het van verskeie noemenswaardige eerstes vir die Oscars – waaronder die beeldjie wat vir die eerste keer vir beste rolprent aan ŉ oorwegend dowe rolverdeling vir CODA toegeken is. Skorsing uit die eksklusiewe klub is egter raar, maar nie ongehoord nie: Harvey Weinstein is in 2017 die trekpas gegee nadat bewerings van dekades van seksuele aanranding deur dié voormalige Hollywood-vervaardiger aan die lig gekom het. Die regisseur Roman Polanski is in 2019 geskors na jarelange omstredenheid oor sy skuldigbevinding in 1978 aan die verkragting van ŉ 13-jarige meisie. Nie een van die twee mans se Oscars is teruggeneem nie. Bykomende bronne: AFP, BBC